Bosnia serblaste poliitiline liider Milorad Dodik juhtis eile Banja Lukas kümneid tuhandeid poolehoidjaid meeleavaldusel, millel protestiti Serblaste Vabariigi presidendivalimistel antud häälte uuesti ülelugemise vastu.
Bosnia ja Hertsegoviina keskvalimiskomisjon andis korralduse lugeda uuesti üle 2. oktoobril Republika Srpskas peetud presidendivalimiste hääled.
Esialgsetel andmetel sai Kremli-sõbralik Dodik 48 protsenti häältest ja opositsioonikandidaat Jelena Trivić 43 protsenti. Vahe oli 30 000 häält.
Opositsiooni väitel leidsid nad ebakorrapärasusi enam kui 65 000 häälega. Dodik on valimispettuse süüdistusi tõrjunud ning väidab, et võitis valimised ausalt.
«Ma olen täna õhtul siin, et öelda teile, et Milorad Dodik ei lähe kuhugi. Milorad Dodik on peatselt presidendipalees,» ütles Dodik Banja Luka keskväljakule kogunenud rahvahulgale.
Opositsioon nõuab uusi valimisi, millest Dodik tõenäoliselt keeldub.
Lõplikke tulemusi on oodata selle nädala lõpuks.
Keskvalimiskomisjoni esimees Suad Arnautović hoiatas, et leidis aset «suur hulk valimisseaduse rikkumisi» ning «enneolematu surve valimiskomisjonile».
Dodik taotleb kolmandat ametiaega Serblaste Vabariigi juhina.